Tzipi Livni
Tzipi Livni, egl. Tzipora Malka Livni, f. 8.7.1958, israelsk politiker. Tzipi Livni, der har været officer i den israelske hær og i 1980'erne en periode arbejdede for efterretningstjenesten, Mossad, blev indvalgt i Knesset for Likud i 1999. Efter Likuds valgsejr i 2001 blev hun medlem af regeringen og besad forskellige ministerposter. Hun fulgte i 2005 Ariel Sharon over i det nydannede parti Kadima, som vandt valget i 2006. Tzipi Livni, der regnes for en af Israels mest populære og indflydelsesrige politikere, blev herefter vicepremierminister og udenrigsminister. Efter Ehud Olmert trådte tilbage som partileder og premierminister i 2008, blev hun efter et kampvalg ny leder af Kadima. Det lykkedes ikke for Tzipi Livni at få flertal i Knesset til at blive premierminister i en ny Kadima-regering, og hun måtte udskrive valg. Ved valget i 2009 fik Kadima flest stemmer, men Likud blev i stand til at danne ny regering med støtte fra nogle af de mindre, religiøse højrepartier.
Tzipi Livni tabte i marts 2012 lederposten i Kadima. I maj trådte hun ud af Knesset, og i november 2012 dannede hun et nyt parti, HaTnuah, sammen med andre bl.a. tidligere Kadima-medlemmer. Den tidligere leder af Det Israelske Arbejderparti, Amir Peretz, har også sluttet sig til HaTnuah. Ved valget i januar 2013 fik HaTnuah seks pladser i Knesset, og i marts samme år blev Tzipi Livni justitsminister i Netanyahus koalitionsregering. Hun blev også regeringens ledende forhandler med palæstinenserne. Efter at hun havde kritiseret Netanyahus linje overfor palæstinenserne og de israelske arabere blev hun den 1.12.2014 afskediget fra regeringen og der blev udskrevet valg. Op til valget i 2015 indgik HaTnuah sammen med Det Israelske Arbejderparti i Zionistisk Union. Det lykkedes ikke for sammenslutningen at slå Likud og højrefløjspartierne ved valget.